**Aupark Košice** je nákupné centrum na Námestí osloboditeľov v Košiciach. 
Bolo otvorené v novembri 2011. Na troch podlažiach je umiestnených 140 prevádzok s predajnou plochou 34 000 m² a dennou návštevnosťou 35 000 ľudí. V podzemí sa na dvoch podlažiach nachádza spolu 1 100 parkovacích miest. Súčasťou komplexu je dvanásťpodlažný Aupark Tower.

Výstavba
--------

Výstavba obchodného centra Aupark začala v januári roka 2010. Stavebné povolenie na stavbu hlavnej budovy získala spoločnosť HB Reavis Group len koncom roka 2009. Stavebné práce odštartovali až po niekoľkoročnom meškaní, ktorého dôvodom boli komplikácie s riešením priľahlej dopravy v centre mesta a samotným vysporiadaním pozemkov, na ktorom obchodné centrum stojí. Výška investície sa vyšplhala na 93 miliónov eur. Stavbu dokončili koncom roka 2011 v novembri. Projekt priniesol aj novú štvorprúdovú cestu za 9 miliónov eur.

Proti výstavbe rozsiahleho obchodného centra v tesnej blízkosti historického jadra mesta v minulosti protestovala časť obyvateľov. Obavy mali najmä zo zhoršenia dopravnej situácie, ale prekážal im aj výrub niekoľkých stoviek stromov. Pootočiť smer k Hotelu DoubleTree by Hilton sa mal aj blízky Pamätník vojakov Sovietkej armády, no nakoniec to nebolo nutné.
Zo začiatku stavbu začal HB Reavis Group financovať z vlastných zdrojov no neskôr po rokovaniach bolo financovanie projektu dotované jednou z bánk. Aupark mal ešte pred začatím výstavby, na prenájom zazmluvnených 30 percent svojej obchodnej plochy.

Košický Aupark je po bratislavskom druhým najväčším v krajine. Na prenájom ponúka 34 000 metrov štvorcových na obchodných priestorov a ďalších 12 700 metrov štvorcových kancelárskych plôch vo svojom biznis centre s názvom Aupark Tower. V budove sa nachádza 140 obchodných prevádzok na troch podlažiach a v dvojpodlažných podzemných garážach je až 1100 parkovacích mi­est. Architektom tohto obchodné centra sa stala spoločnosť Benoy/Jančina Architects.

Po dostavbe sa diskutovalo o možnom náklaňaní celej budovy obchodného centra. Súvisieť to malo s kolapsom strechy garáží bratislavského obytného komplexu *Trinty*, za ktorým mal byť statik Ján Tomčáni, ktorý pracoval aj na košickom Auparku, no len v jeho prvotných fázach. Z dôvodu týchto podozrení sa však upustilo pretože pri odkúpení budovy spoločnosťou NEPI bol uskutočnený technický due dilingence, ktorý obsahuje hĺbkovú previerku objektu vrátane samotnej statiky. Due dilingence prebehol v roku 2014 a statika objektu bola podľa výsledkov bezpečná.

Predaj
------

19. decembra 2014, spoločnosť HB Reavis oznámila predaj nákupného centra Aupark Košice, kancelárskej budovy Aupark Tower Košice aj pripravovaného developmentu Malinovského kasární v Košiciach v celkovej hodnote 165 miliónov eur. Kupujúcim sa stala realitná investičná spoločnosť New Europe Property Investments (NEPI). Spoločnosť je kótovaná na burze cenných papierov v Johannesburgu aj na regulovanom akciovom trhu v Bukurešti a na trhu AIM Londýnskej burzy cenných papierov.

Od svojho otvorenia Aupark vykazoval medziročne až dvojciferný rast svojho obratu a s každoročnou návštevnosťou približne 11 miliónov ľudí patrí medzi špičku nákupných centier na Slovensku.

Súčasťou predaja bola aj priľahlá a priamo prepojená veža s nákupným centrom – Aupark Tower, ktorá je sídlom významných spoločností ako ESET, IBM, Orange, Freudenberg IT alebo Benestra.

V poradí išlo už o druhý obchod medzi spoločnosťami HB Reavis a NEPI, pričom prvý predaj sa uskutočnil v roku 2013, ktorého predmetom bol žilinský Aupark.

Košická Citadela
----------------

*Bližšie informácie v hlavnom článku: Košická citadela*
Pri stavbe Auparku Košice sa odkryli základy Košickej citadely, ktorá bola súčasťou košického mestského opevnenia na prelome 17. a 18. storočia. Základy jedného z piatich bastiónov citadely *Leopold* pod nákupným centrom boli rozobraté, časť z pôvodného muriva bastiónu je vystavená na námestí pred Auparkom a časť v podzemných garážach na mieste objavenia.

Galéria
-------

* Aupark večerAupark večer
* Aupark TowerAupark Tower
* interiér Auparkuinteriér Auparku
* Výzdoba počas VianocVýzdoba počas Vianoc
* Námestie pred AuparkomNámestie pred Auparkom
* Aupark Košice z diaľkyAupark Košice z diaľky

Referencie
----------

1. ↑  KOLLÁROVÁ, Gabriela. *Cenník krátkodobých prenájmov a reklamných plôch 2020* [online]. Košice: auparkkosice.sk, [cit. 2020-08-06]. Dostupné online. Archivované 2020-09-21 z originálu.
2. ↑   KOŠICE: Začala výstavba Auparku. *Aktuality.sk* (Bratislava: Ringier Axel Springer Slovakia), 2010-01-14. Dostupné online [cit. 2019-05-06].
3. 1 2 3 4  ČTK. V centre Košíc sa začala výstavba Auparku, časť obyvateľov s tým nesúhlasí. *Pravda* (Bratislava: Perex), 2010-01-14. Dostupné online [cit. 2019-05-06]. ISSN 1336-197X.
4. 1 2 3   *Výstavba najväčšej investície v Košiciach odštartovaná - Aupark - Košice Projekty* [online]. kosiceprojekty.com, 2010-01-14, [cit. 2019-05-06]. Dostupné online.
5. ↑   *Výstavba Auparku v Košiciach začala* [online]. pluska.sk, 2010-01-14, [cit. 2019-05-06]. Dostupné online.
6. ↑   *Aupark Shopping Center* [online]. hbreavis.com, [cit. 2019-05-06]. Dostupné online.
7. ↑   *Statik o nakláňaní Auparku: Stavba sadá postupne* [online]. kosiceonline.sk, [cit. 2019-05-06]. Dostupné online.
8. 1 2 3 4   *HB Reavis sa dohodol na predaji nákupného centra Aupark v Košiciach* [online]. hbreavis.com, 2014-12-19, [cit. 2019-05-06]. Dostupné online.
9. ↑   *Informácie – Košická Citadela* [online]. Košice: auparkkosice.sk, [cit. 2019-05-06]. Dostupné online. Archivované 2020-12-18 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Aupark (Košice)**

Externé odkazy
--------------

* Oficiálna stránka Auparku Košice
* Oficiálna stránka Aupark Tower Košice


|  |  |
| --- | --- |
| Portal | Košický portál |

| * z
* d
* u
Nákupné centrá v Košiciach |
| --- |
| 
* Aupark (33 830 m²)
* Optima (53 300 m²)
* Galéria (30 000 m²)
* Cassovar Galéria (13 500 m²)
* Cassovia (24 000 m²)
* OD Dargov (29 510 m²)
* OG Naša (4 250 m²)
* ShopBox (7 000 m²)
* TESCO (21 485 m²)
* OD Urban (8 000 m²)
* Železničná stanica (2 663 m²)

 |